**Калугина О.С. – учитель эрзянского языка**

**МОУ «Зыковская СОШ»**

**Эссе «Монь методической вешнеман»**

Эрьва ломаненть эрямосо ушодови истямо шка, зярдо сон карми арсеме, кодамо киява сон сыргась. Кода истя лиссь - сон важоди тесэ. Кевкстни эсь прянть «Видестэ весе мест теезь?» ды сеск, апак кавтолдо, максы каршо вал кевкстемантень: «Эрьва важодемась эсь койсэ вадря ды эрявикс, ялатеке вейкеяк эйстэст а путови тонавтыцянь важодеманть ваксс!» Васняяк мон сыргакшнынь лия киява, ансяк Пазось арсесь полавтомс весементь лия ёнов. Ды, кода монень маряви, паро ёнов. Те виде киванть мон молян вана уш нилеце ие. Ды зярдояк, ве чияк тень коряс мон эзинь янксе. Лия важодема тевсэ эсь прям а нейса. Вечкан эйкакшт. Арсян, вексамизь монь сыньгак

 Кода тиринь келень тонавтыця, икелень путынь истят бажамот -вельмевтемс эрьва эйкакшонть седейсэ истямо толнэ, конась касоволь покш вечкемас тиринь масторонтень, раськентень ды келентень. Штобу эрьва тонавтницясь бажаволь ванстомс, домкалгавтомс ды кепедстемс раськень койтнень-кирдатнень.

 Нама, тонавтыцянь тевесь а шождыне. Секе тев эрявить вешнемс од кить, од мельть-превть, секс мекс эрямось моли икелев, сонзэ эйстэ кадовомс а эряви. Бути кадоват, сестэ лоткават, икелев уш а молеват. Свал бажан улемс эйкакшокс, содамс сынст потмоежост, штобу эрьва шкане максомс лезэ, витемс лиясто а тей эйдень пурдазь кинть. Мель путан эрьва шкань вешнемантень.

 Тень коряс, нама, тонавтнян лия тонавтыцятнень эйстэ, ансяк зярдояк а бажан весе теемс сынст коряс. Мельсэ кирдян ансяк сень, мезе малавикс монень ды те тевенть кастан, домкалгавтан, теян лезэвекс.

Эрямонь чарось кевери икелев, теке марто шкась веши од информационно-коммуникативной технологият. Монь коряс, берянь се тонавтыцясь, конась а бажи паролгавтомс эсь тонавтомань ды трямонь-кастомань тевензэ, конась а вешни од технологият эйкакшонь тонавтомасо ды мелест кастомасо. Ней уш келейстэ нолдави тевс интерактивной доскась, кона ашти лезэв кедьенксокс тонавтыцянтень. Сонзэ вельде урокось лиси седе неявикс, мельстуиця, конась истя жо кепси эйкакштнэнь мелест тонавтнемантень. Свал сави арсемс, кода седе парсте ютавтомс уроконть, кода теемс истя, штобу монь уроктнесэ эйкакштнень сельмест цитневельть, ды а емсевель бажамост важодемс уроконь перть. Тень кувалт вешнян топавтомат. Вачамс савкшнось ламо системат ды методикат. Мель явокшнынь сенень, мезе сехте малавикс ульнесь эйкакштненень.

Школасо важодезь, мон явинь мель сенень, што весе тонавтницятне ушодыть эрзянь келень тонавтнеме пек покш мельсэ. Од предметэнть лияксчизэ, васенце изнявкстнэ а кадыть эйкакштнень мелестважодемс те келенть тонавтнемасо. Талновтыцясь сеньсэ, што котоце ды сисемеце классо ламо эйкакштнень еми се тонавтнемань толнэсь, конась ульнесь икеле молиця класстнэсэ. Монень савсь ламо арсемс тень лангсо.

Ветиця тонавтомань мелем важодемасон **–** келень касомань-кепетемань маштоматне кармить сехте видеть, зярдо эйкакштне кармить содамо мезе ули сыненст, бути сынь кармить тонавтнеме. Тонавтыцянть тевезэ теемс истя, штобу лездамс тонавтницятненень муемс виде ды шожда кинть тонавтнемасо. Прявт текшось минек тевсэ ашти аволь сеньсэ, штобу ютамс программанть, а тонавтомс эйкакштнень арсемс, чарькодемс од материалонть, маштомс топавтомс содамочитнень, конатнень сынь саизь уроктнестэ.

Омбоце классонь тонавтницятне пек вечкить, зярдо сыненст инжекс уроксто сы Мурзилка. Мурзилка – те истямо кедь лангс оршавиця налкш. Сон оршазь эрзянь панарсо ды свал ушоды кортамо эрзякс эйкакштнень марто. Эйкакштне кортнить мартонзо покш мельспаросо. Истямо уроктнэстэ парсте важодить сеть эйкакштнэяк, конат содыть а пек ламо валт. Мурзилка марто кортнемстэ эйкакшось карми ледстнеме валтнэнь, а конатнень а содасынзе, мусынзе валкссто. Мон арсян истямо методикась пек лезды аволь ансяк тонавтыцянтень, ист жо тонавтницянтнененьгак. Истя, эйкакшось неи икелензэ аволь тонавтыця, а ялга, конась кунсолосы сонзэ. Те шкастонть тонавтницятне а арсить, кодамо питне тензэ путыть. Мурзилка свал кедьте кедьс шумбракстни церынетнень марто, а тейтертненень свал мери, кодат сынь течи мазыйть.

Тагояк вейке вечкевикс урокось эйкакштнэнь, зярдо эйсэнзэ ламо наглядной материал. Истя минь ютавтано урок «Мокшэрзянь киштемань ды морамонь инструментэст», косо васняяк мон невтнян ды евтнян, кодат седямопелест ульнесть покштянок. Теде мейле весенень явшан кедьенкст, ды ушодтано налксеме ды моронь морамо.

Ютавтан урок «Ярсамопель», косо эйкакштне теевить содавиксэкс эрзянь ярсамопельтнень, чакштнэнь-вакантнэнь марто, теде башка, кармить содамо, кодамо покш тарка сайсь каштомось эрьва кудосо. Явшан наглядной материал, ды ушодтано «пидеме» кодамояк ярсамопель. Мейле ютавтан налксема «Ярсан, а ярсан». Эйкакштне свал вечкить истят урокт. Мезе парось, сынь чиить кудов ды капшить евтнемс весе тетяст-аваст туртов, мезе сынь тейсть уроксо, ды ушодыть топавтомо весе неезенть ды марязенть кудосо. Истямо методикась, монь койсэ, малавгавты аволь ансяк эйкакштнень тетяст-аваст марто, истя жо минек культурантькак. Секс мекс покштнеяк мельспаросо кунсолыть эсест эйкакшосост.

Нама, ансяк сестэ, зярдо весе седееть путсак тонавтомань тевентень, трямонь-кастомань тевесь максы изнявкст. Кадык, мон важодян аволь пек умок, ялатеке улить истят тонавтницян, конатне лиснесть изницякс олимпиадасо, пелькстамосо. Те корты седе, кадык аламодо, ялатеке монь бажамом топавтовсь – кирвастевсь тиринь келентень вечкемась эйкакштнень седейсэ.

 Видеть валонзо В.А. Сухомлинскоень ине педагогонть: «Вечк эйкакшонть. Вечк эседеть пек. Кемть, сон седе ванькс, седе паро, седе ероков. Весе эсеть прят максык эйкаштнэнень, ансяк сестэ тон лемдеват Тонавтыцякс».

 Свалшкане, зярдо мон молян урокс, кевкстнян эсь прям: вельмевтса - арась эйкакштнэсэ мелест тиринь келень содамонтень, весементь макса сонзэ тонавтомасо, лезды - арась монь важодемам сынст мелест-превест касомасо-кепетемасо? Чарькодьсызь - арась тиринь келенть потмоёжонзо?

 Эрьва монь урокось – неть кевкстематнень ды ламотнень лиятнень лангс каршо вал. Те тагояк вейке эскелькс тиринь келень ванстомасо.